**Andrej Kvas** (niekedy uvádzaný ako *Ondrej Kvas*, maď. *Kvasz András*; \* 21. november 1883, Békešská Čaba – † 27. január 1974, Budapešť) bol slovenský a maďarský letec a letecký konštruktér, jeden z priekopníkov letectva v Uhorsku.

Život
-----

Pochádzal z rodiny dolnozemských Slovákov z Bekéšskej Čaby. Podľa vzoru svojho otca sa vyučil za kováča. V Budapešti si s bratom otvoril opraváreň na bicykle a motorky a popritom začal experimentovať s lietaním. V roku 1908 ho oslovil zámožný maďarský inžinier Aladár Koch-Zsélyi s ponukou zostrojiť podľa jeho plánov lietadlo. Vďaka podpore Kochových rodičov mohli konštrukciu lietadla uskutočniť namiesto malej dielne vo väčšej, prenajatej hale. V čase stavby lietadla v Budapešti exhibične lietal slávny Francúz Louis Blériot, lietadlo ktorého si mohli s jeho súhlasom dôkladne poprezerať. Konštrukciu vlastného lietadla dokončili na začiatkom roka 1910.

Lietadlo Zsélyi I. poháňal francúzsky dvojvalcový motor Darracgue s výkonom 32 koní. No počas jedného zo skúšobných letov narazilo a poškodilo sa jeho krídlo. Lietadlo potom prestavali, čím vzniklo lietadlo Zsélyi II. Skrátili trup a zväčšili rozpätie krídla. S týmto lietadlom Aladár Zsélyi ako pilot a konštruktér získal ocenenia, no neskôr pri pristávaní havaroval a ťažko sa zranil, po čom prestal s lietaním, a ďalej sa venoval už len konštruovaniu.

Andrej Kvas následne havarované lietadlo odkúpil a aj z jeho častí postavil úplne nové lietadlo, Kvas 1. Neskôr skonštruoval niekoľko ďalších lietadiel a niekoľko jeho konštrukcií sa zaviedlo aj do služieb v rakúsko-uhorskej armáde. So svojimi lietadlami následne uskutočnil sériu exhibičných letov s cieľom spropagovania letectva. Svoje lietadlá ukázal aj v mnohých slovenských mestách. V roku 1914 sa zúčastnil na vtedy najväčšej leteckej akcii na Slovensku, na aviatickom stretnutí v Piešťanoch.

Počas prvej svetovej vojny sa stal vojenským letcom v rakúsko-uhorskej armáde. Na východnom fronte sa dostal do ruského zajatia. Po návrate sa stal vojakom Maďarskej republiky rád. Po jej porážke sa stiahol z verejného života. Zomrel 27. januára 1974 v Budapešti, kde ho aj pochovali.

Galéria
-------

* Replika lietadla Kvas I.Replika lietadla Kvas I.
* Lietadlo Kvas II.Lietadlo Kvas II.
* Kvasovo lietadloKvasovo lietadlo
* Kvasovo lietadloKvasovo lietadlo
* Hrob Andreja Kvasa v BudapeštiHrob Andreja Kvasa v Budapešti

Referencie
----------

1. ↑  KVAS, Andrej. In:  *Slovenský biografický slovník : (od roku 833 do roku 1990)*. Zväzok III. K – L. Martin : Matica slovenská, 1989. 447 s. ISBN 80-7090-019-9. S. 324.
2. 1 2 3 4 5  JANČOVIC, Ján. *Koch a Kvas – Zakladatelia letectva v Uhorsku* [online]. oslovma.hu, [cit. 2020-11-22]. Dostupné online.
3. ↑  ZSÉLYI, Aladár. In:  *Slovenský biografický slovník : (od roku 833 do roku 1990)*. Zväzok VI. T – Ž. Martin : Matica slovenská, 1994. 659 s. ISBN 80-7090-111-X. S. 471 – 472.

Literatúra
----------

* KVAS, Andrej. In:  *Biografický lexikón Slovenska*. Zväzok V Km – L. Martin : Slovenská národná knižnica; Národný biografický ústav, 2013. 852 s. ISBN 978-80-8149-011-8. S. 561.
* ANDROVIČ, Štefan. Andrej Kvas – Michal Boťanský. In: TIBENSKÝ, Ján, a kol. *Priekopníci vedy a techniky na Slovensku*. 1. vyd. Zväzok 2. Bratislava : Obzor, 1988. 1008 s. S. 780 – 786.

Iné projekty
------------

Commons
* Spolupracuj na Commons Commons ponúka multimediálne súbory na tému **Andrej Kvas**

Externé odkazy
--------------

* Koch a Kvas – Zakladatelia letectva v Uhorsku, oslovma.hu
* Z histórie (česko)slovenského letectva. Lietadlo Andreja Kvasza, cudzis.blog.sme.sk
* Ondrej Kvas – priekopník slovenského letectva, RTVS
* Prvým slovenským pilotom bol báječný človek Andrej Kvas, pravda.sk

Autoritné údaje: * PIM: PIM68140
* SNK: 149096